## L’IVC col·labora amb el laboratori de desenrotllament de projectes de llargmetratge Abycine Lanza 2024

*** *Karen y Julia, Despertar en la meset*a i *Muerte en Torrevieja* són els tres projectes valencians de llargmetratge que es presenten
* Abycine Lanza se celebra del 15 al 18 d’octubre, com a activitat d’indústria d’Abycine, el Festival de Cinema d’Albacete**

La Conselleria d’Educació, Cultura, Universitats i Ocupació, a través de l’Institut Valencià de Cultura, col·labora amb la novena edició del laboratori de desenrotllament de projectes de llargmetratge Abycine Lanza 2024 que se celebra del 15 al 18 d’octubre com a activitat d’indústria d’Abycine, el Festival de Cinema d’Albacete.

Abycine Lanza està dirigit als professionals del cinema independent espanyol que estan treballant en un projecte de llargmetratge en fase de desenrotllament. Els responsables dels vint projectes seleccionats en esta edició participaran en una sèrie d’activitats professionals de caràcter formatiu sobre producció, màrqueting, estudis d’audiència, venda i distribució, amb orientació personalitzada per part d’experts de cada especialitat audiovisual.

També tindran sessions de *pitch* i *one to one*, en les quals tindran l’oportunitat de presentar els projectes tant a un grup d’experts com a la resta de participants.

**Projectes valencians**

Abycine Lanza es dividix en dos categories: Impuls CMM Desenrotllament i Impuls WIP. Tres projectes valencians participen dins de la secció Impuls WIP, que està dirigida a llargmetratges en avançat estat de postproducció. Els projectes es presentaran a programadors, distribuïdors i agents de vendes i podran optar a una ajuda única de 7.000 euros.

En la mateixa presentació un representant de l’àrea d’Indústria del Festival de Màlaga (MAFIZ) seleccionarà un projecte perquè forme part de la pròxima edició del mercat del festival. També podrà optar a un premi de 22.000 euros per a promoció, publicitat i distribució a Espanya i Portugal concedit per Filmin.

Dins dels projectes que poden accedir als premis d’Impuls WIP figura *Karen y Julia*, dirigit pel valencià Iñaki Sánchez Arrieta i produït per Camino A Garaitondo AIE i Inaudita Films. El guió està escrit per Fernando Navarro Momparler.

Iñaki Sánchez Arrieta ha escrit i dirigit 13 curtmetratges, ha fet 2  sèries documentals i treballat com a ajudant de direcció. La seua òpera prima, *Zerø*, es va estrenar en 2019 i *El lodo* en 2022. Entre els seus curtmetratges destaquen *Las niñas van al parque de noche, El abrazo, Los galgos* i *Julia y Manue*l.

Impuls WIP també ha seleccionat dos projectes valencians amb agenda professional que compten amb el patrocini de l’IVC: *Muerte en Torrevieja* i *Despertar en la Meseta.*

*Muerte en Torrevieja* està dirigit per Adriana Arratia i produït per l’empresa il·licitana Maqueta Films i la valenciana Nakamura Films. El guió és d’Adriana Arratia, Marina Figueras Manzanares i Pilar Romina Martínez Martínez.

La cineasta veneçolana Adriana Arratia té el projecte de convertir en llargmetratge un curt homònim amb el qual ja va obtindre l’any passat el premi al millor curtmetratge de Castella i Lleó en la 35 edició de l’Aguilar Film Festival.

Per la seua banda, *Despertar en la Meseta* està dirigit per Carlos Robisco Peña, produït per l’alacantina Jaibo Films i la hispanomexicana The Immigrant. El guió és de Carlos Robisco Peña, Pau Vidal Bosch i Sergio Roldán Lozano.

Realitzador de diversos videoclips musicals, guionista de la sèrie *Selftape* i del llargmetratge *Ovella*, Carlos Robisco Peña ha escrit i dirigit el curt *A Spot in the World.*

Fecha: 16/10/2024